অনলাইন ডেস্ক
ডেটা বাঁচানোর সুবিধা ফেসবুক মেসেঞ্জারে
মোবাইল ডেটা বাঁচাতে ফেসবুক মেসেঞ্জার অ্যাপে ‘ডেটা সেভার অপশন’ যুক্ত করছে ফেসবুক। আপাতত অ্যান্ড্রয়েড চালিত মোবাইল ফোন ব্যবহারকারীরা এ সুবিধা পাবেন। এটি এখনো পরীক্ষামূলকভাবে চালানো হচ্ছে বলে অনেক ফেসবুক ব্যবহারকারী এটি এখন না–ও পেতে পারেন।ফেসবুক কর্তৃপক্ষ বলছে, যাঁরা সেলুলার ডেটা ব্যবহার করেন, তাঁদের কিছুটা ডেটা খরচ বাঁচাতেই মেসেঞ্জার অ্যাপটির হালনাগাদ আনা হয়েছে। ডেটা সেভার চালু থাকলে ছবি বা ভিডিও ব্যবহারকারীকে ডাউনলোড করতে হবে। তবে ওয়াই-ফাইয়ের আওতায় এলে তখন স্বয়ংক্রিয়ভাবে ছবি বা ভিডিও ডাউনলোড হবে। এই অপশনটি চালু করতে অ্যাকাউন্ট সেটিংস মেনুতে গিয়ে ডেটা সেভার চালু করতে হবে।তথ্যসূত্র: এনডিটিভি